ปรับ ครม.ไม่ง่ายทายท้าวิชามาร
สื่อทุกสำนักฟันธงว่าจะปรับคณะรัฐมนตรี “ม้าขาเป๋” แต่เอาเข้าจริงปรับไม่ง่าย เพราะรัฐประหารเป็นอำนาจที่ปรับตัวยาก เป็นอำนาจ “สมดุลเฉพาะกิจ” ถ้าซวนเซเสียดุลเมื่อไหร่ ก็อาจพลาดไปทั้งพวง
22 ก.ค. 2558

สื่อทุกสำนักฟันธงว่าจะปรับคณะรัฐมนตรี “ม้าขาเป๋” แต่เอาเข้าจริงปรับไม่ง่าย เพราะรัฐประหารเป็นอำนาจที่ปรับตัวยาก เป็นอำนาจ “สมดุลเฉพาะกิจ” ถ้าซวนเซเสียดุลเมื่อไหร่ ก็อาจพลาดไปทั้งพวง
ก็เหมือนกับย้ายทหาร ต้องรักษาดุลในกองทัพ ต้องเฉลี่ยความพึงพอใจให้แม่ทัพนายกอง แม้วันนี้ คสช.เป็นปึกแผ่นแน่นหนา ก็ต้องมองยาวๆ ไปข้างหน้า ว่าหลัง “ลงจากหลังเสือ” กองทัพจะยังเป็นผนังทองแดงกำแพงเหล็กให้อีกอย่างน้อย 4-5 ปี
ปรับคณะรัฐมนตรีไม่ว่ายุคไหน ก็ต้องมีคนสมหวังคนอกหัก คนถูกถีบ-เอ๊ย ถูกปรับ ยังไงก็โวยวาย ไม่ว่ามาจากเลือกตั้งหรือแต่งตั้ง ยิ่งอ้างตัวเป็น “คนดี” ยิ่ง sensitive กว่าหลายเท่า ปากบอกไม่อยากมีอำนาจๆๆ แต่ “คนดี” ก็มีหน้ามีตาให้รักษา
โถ นักการเมืองยังมีโอกาสกลับมาใหม่ แต่รัฐมนตรีแต่งตั้งนี่สิ รัฐประหารครั้งหน้าไม่รู้ต้องรออีกกี่ปี จะมีซักกี่คนโชคดีอย่างหม่อมอุ๋ยที่ได้เป็นถึง 2 ครั้ง แต่ครั้งนี้ก็คงครั้งสุดท้าย ฉะนั้น หม่อมอุ๋ยจะยอมให้ถูกปรับอย่างไร้เกียรติไร้ศักดิ์ศรีถูกหาว่า “ไม่มีฝีมือ” ได้อย่างไร
ใครกล้าใช้ ม.44 ไล่หม่อมอุ๋ย มีแต่อ้อนวอนให้หม่อมอุ๋ยลาออกเอง นี่ยังไม่พูดถึงว่าใครไปเชิญหม่อมอุ๋ยมา ก็ต้องเห็นแก่หน้าคนเชิญด้วย ใช้ท่าทีไม่ดี หม่อมอุ๋ยไม่พอใจ สะบัดก้นออกไปยืนวิจารณ์รัฐบาลก็แย่สิ
รายเดียวยังยากเข็ญขนาดนี้แล้วรายอื่นล่ะ ผู้สูงวัยขี้น้อยใจนะ พูดจาไม่ดีเดี๋ยวเส้นเลือดแตกอัมพฤกษ์อัมพาตขึ้นมาจะยุ่ง
แล้วรายชื่อที่มีข่าวมาไหงมีแต่รัฐมนตรีพลเรือน รัฐมนตรีทหารทำงานเจ๋งทั้งนั้นเลยหรือ หรือว่าเกรงใจกัน ฯลฯ คอยดูเถอะ จะมีแต่เสียงวิจารณ์ วิจารณ์ไม่ได้ก็ซุบซิบ
ดูคนเข้าใหม่ที่มีชื่อติดโผ ไหงมีแต่อดีตนักการเมือง พินิจ จารุสมบัติ, สรอรรถ กลิ่นประทุม อ้าว ก็สังคมเพิ่งประณามนักการเมืองกันหมาดๆ ว่าจะตัดสิทธิตลอดชีวิต 2 คนนี้ก็บ้านเลขที่ 111 ไม่ใช่เรอะ มีชื่อเสียงดีมาจากไหน 
การปรับคณะรัฐมนตรีจึงไม่ง่าย บางคนมองว่าอาจยืดเยื้อไปจนถึงเดือนกันยา พร้อมๆ โผทหาร ซึ่งก็มีคำถามอีกว่า อ้าวแล้ว ผบ.ทบ.คนใหม่จะได้เป็นรัฐมนตรีไหม จะขึ้นมาเป็นเลขาธิการ คสช.ไหม  (ถ้าเป็นน้องชายนายกฯ ก็คงไม่ต้อง)
แต่ถ้ายืดไปจนถึงเดือนกันยาจะมีประโยชน์อะไร เพราะเสียงเรียกร้องให้ปรับ ครม.ต้องการให้ปรับช่วงนี้ ถึงตอนนั้นความเชื่อมั่นเศรษฐกิจจะเหลือเท่าไหร่ไม่ทราบ
แถมต้นเดือนกันยา คือช่วงที่ร่างรัฐธรรมนูญเข้าสภาปฏิรูป เสร็จแล้วก็ยุบสภา จะมีคนตกงานออกมาเพ่นพ่านอีก 250 คน เปล่า ไม่ได้บอกให้เอามาเป็นรัฐมนตรี แต่จะมีคณะข้างแคร่คอยวิจารณ์รัฐบาลอีกเป็นร้อย
นี่คือ 2 เดือนที่น่าจับตา เพราะเป็นช่วงปรับดุลอำนาจ ทั้งย้ายข้าราชการ ทหาร ตำรวจ มีคนได้เสียมีคนสมหวังคนอกหัก ตั้งแต่รัฐมนตรีไปถึงปลัด นายพล ขณะที่สื่อก็เริ่มวิพากษ์วิจารณ์กันมากขึ้น อย่างการตั้งปลัดกระทรวงมหาดไทยรายล่าสุด สื่อบางสำนักก็ชี้ว่าใกล้ชิดพรรคประชาธิปัตย์ สมัยเป็นผู้ว่าฯ สงขลาพาม็อบนกหวีดยึดศาลากลางเสียเอง (ให้มันได้อย่างนี้)
 
                                                                                                                                ใบตองแห้ง